Pres. Obama përgëzon ekipet speciale për operacionin kundër bin Ladenit
Obama: Falë kurajos dhe aftësive tuaja, i kemi prerë kokën al-Kaidës
Gjatë vizitës në bazën ushtarake Fort Kampbell në Kentaki, presidenti Obama dhe nënpresidenti Bajden përgëzuan forcat amerikane që morën pjesë në operacionet e së dielës së kaluar në Pakistan. Ata zhvilluan takime kokë-më-kokë me ekipet speciale të marinës dhe pilotët e ushtrisë amerikane që i përkisnin njësive që sulmuan kompleksin e bin Ladenit dhe vranë udhëheqësin e al-Kaidës. Presidenti i përgëzoi me fjalët “bëtë punë të mirë”. Zoti Obama më pas përsëriti të njëjtin mesazh para qindra ushtarëve që brohorisnin me entuziazëm në një aerodrom aty pranë: Baza Fort Kampbell ka pësuar humbje të konsiderueshme gjatë luftimeve në Afganistan. Zoti Obama ka tërhequr rreth 100 mijë trupa nga Iraku dhe ka dërguar dhjetëra mijëra të tjerë në Afganistan. Ai u tha ushtarëve se vendimi për t’i dërguar në vijën e frontit përballë armikut ishte më i vështiri që ka marrë si komandant i përgjithshëm i forcave të armatosura dhe arriti në këtë vendim pas një analize të kujdesshme. Presidenti shprehu mirënjohje për të gjithë ata që ndihmuan për të eliminuar kërcënimin që paraqiste bin Ladeni: Zoti Obama tha se vrasja e Bin Ladenit ishte një hap përpara drejt çlirimit të Shteteve të Bashkuara dhe botës nga kërcënimi i al-Kaidës. Por ai nënvizoi se lufta kundër al-Kaidës dhe terrorizmit në përgjithësi do të vazhdojë.